ಸಾಲ ಕೊಡಿಸುವುದಾಗಿ ಹೇಳಿ ಖಾಸಗಿ ಕಂಪನಿಯೊಂದರ ಹೆಸರಲ್ಲಿ 4.5 ಲಕ್ಷ ದೋಖಾ ಬೆಂಗಳೂರು: ಖಾಸಗಿ ಕಂಪನಿ ಹೆಸರಲ್ಲಿ ಕರೆ ಮಾಡಿದ ವ್ಯಕ್ತಿಯೊಬ್ಬ ಸಾಲ ಕೊಡಿಸುವುದಾಗಿ ಹೇಳಿ 4.5 ಲಕ್ಷ ರೂಪಾಯಿ ವಂಚಿಸಿದ್ದಾನೆ. ಹನುಮಂತ ನಗರದ ನಿವಾಸಿ ಮಂಜು ಎಂಬುವವರಿಗೆ ಜೂನ್ 21 ರಂದು ಕರೆಮಾಡಿದ್ದ ಅಪರಿಚಿತನೊಬ್ಬ ತಾನು ಬಜಾಜ್ ಫೈನಾನ್ಸ್ ನಿಂದ ಕರೆ ಮಾಡುತ್ತಿದ್ದೇನೆ, ನಿಮಗೆ ಬೇಕಿದ್ದರೆ 30 ಲಕ್ಷದವರೆಗೆ ಸಾಲ ಕೊಡಿಸುತ್ತೇನೆ ಎಂದಿದ್ದಾನೆ. ಇದನ್ನು ನಂಬಿದ ಮಂಜು ಆತ ಕೇಳಿದ ದಾಖಲಾತಿಗಳನ್ನು ನೀಡಿದ್ದು, ನಂತರ ಆತ ಸಾಲ ಕೊಡುವ ಮುನ್ನ ಶುಲ್ಕದ ರೀತಿಯಲ್ಲಿ ಒಂದಿಷ್ಟು ಹಣ ಕೊಡಬೇಕಾಗುತ್ತೆ ಎಂದಿದ್ದಾನೆ. ಸಾಲ ತೀರಿಸಿದ ಮೇಲೆ ಅದನ್ನು ನಿಮಗೇ ವಾಪಾಸ್ ಕೊಡಿಸುತ್ತೇವೆ ಎಂದಿದ್ದು, ಇದಕ್ಕೆ ಒಪ್ಪಿದ ಮಂಜು ವಂಚಕ ಹೇಳಿದ ಅಕೌಂಟ್ ಗೆ ಹಂತ ಹಂತವಾಗಿ 4.5 ಲಕ್ಷ ರೂಪಾಯಿ ಹಣ ಹಾಕಿದ್ದಾನೆ. ಬಳಿಕ ಆತ ಆ ನಂಬರ್ಗೆ ಕರೆ ಮಾಡಿದರೆ ಫೋನ್ ಸ್ವಿಚ್ಆಫ್ ಆಗಿದ್ದು, ಈ ಕುರಿತು ಆತ ದಕ್ಷಿಣ ವಿಭಾಗದ ಪೊಲೀಸರ ಬಳಿ ತೆರಳಿ ಪ್ರಕರಣ ದಾಖಲಿಸಿದ್ದಾನೆ.